Kristian Pihl Lorentzen (V), 2005-06-02:
Forslagsstillerne ønsker at øge det danske engagement i kampen for faglige rettigheder overalt i verden, herunder at et sådant engagement kædes sammen med den danske bilaterale og multilaterale bistand til verdens fattigste lande.
Venstre lægger stor vægt på en fri verdenshandel og en fri global konkurrence.
Det er nemlig med til at øge den samlede velstand i verden og dermed løfte også de fattigste lande.
Det står klart, at danske virksomheder og dermed også danske lønmodtagere er pressede på grund af meget lave lønomkostninger i en række lande.
Vi ser derfor i disse år en vis udflytning af den mere løntunge produktion.
Det er simpelt hen et vilkår i den globale udfordring.
Set ud fra et konkurrencemæssigt og dermed et beskæftigelsesmæssigt synspunkt må det konstateres, at lave lønninger og dårligt arbejdsmiljø i andre lande er med til at presse vores konkurrenceevne.
Så er der det rent sociale aspekt, nemlig at vi skal bekæmpe fattigdom og social nød.
Venstre er enig i, at hele udfordringen med globaliseringen også har en vigtig social dimension.
Respekt for faglige rettigheder er et centralt element.
Til de enkelte delforslag fra forslagsstillerne har Venstre følgende bemærkninger:
Med andre ord: Det vil svække handlefriheden og fleksibiliteten i dansk bistandspolitik, hvis man går ind og øremærker pengene, som forslagsstillerne ønsker det.
Venstre er tilfreds med den nuværende rammeaftale mellem Danmark og ILO, hvor der bl.a. fokuseres på bekæmpelse af børnearbejde.
Her er tale om hjælp til selvhjælp.
Venstre er også enig i, at det ofte er hensigtsmæssigt at sammenkæde forbedringer på arbejdsmarkedet med den danske bistand, men det er forkert, hvis man gør det til en generel regel.
Vi er nødt til at analysere den konkrete situation i det enkelte land, før vi beslutter os for, hvordan støtten skal gives.
Behovene er nemlig forskellige fra land til land, og det samme er kulturen og befolkningernes muligheder for at modtage støtten.
Venstre vil derfor ikke forpligte regeringen til at indføre en obligatorisk arbejdsmarkedskomponent i erhvervssektorprogrammerne.
For det tredje er Venstre enig i, at støtte til civilsamfundet er en vigtig del af indsatsen for at fremme demokrati og menneskerettigheder.
En sådan støtte ydes allerede af den danske fagbevægelse, der modtager støtte til en lang række projekter.
Den samlede bevilling udgør 114 mio. kr. om året, der finansieres af ngo-bevillingen.
Hovedparten af den støtte kanaliseres ud igennem Fagbevægelsens Ulandssekretariat og Fagligt Fællesforbund.
Danmark bruger således allerede betydelige midler til at fremme faglige rettigheder i udviklingslandene.
Afslutningsvis og inspireret af dagens debat om udviklingsbistanden vil jeg slå fast, at Danmark er helt i front, når vi taler om bevillinger til ulandsbistand, og det vil vi fortsat være med mindst 0,8 pct. af BNI i årene frem.
Venstre vil erklære sig meget tilfreds med dette bevillingsniveau, og derfor er vi uenige i Socialdemokraternes forslag om at hæve ulandsrammen med 1 mia. kr. om året, herunder at der bruges 100 mio. kr. yderligere om året til realisering af dette forslag.
På denne baggrund må Venstre afvise det fremsatte beslutningsforslag.